അരീക്കോടിനും ഇനി ഒരു പ്രൊഫഷണല് ക്ലബ്, പുതിയ ഭാവത്തില് എഫ് സി അരീക്കോട്!! ഫുട്ബോള് ലോകത്തിന് വലിയ സംഭാവനകള് നല്കിയിട്ടുള്ള അരീക്കോടിന് ഇനി സ്വന്തമായി ഒരു പ്രൊഫഷണല് ക്ലബ്. എഫ് സി അരീക്കോടാണ് പുതിയ ചുവടുമായി കേരള ഫുട്ബോളില് സജീവമാവാന് ഒരുങ്ങുന്നത്. മുമ്ബ് SAP അരീക്കോട് എന്ന് അറിയപ്പെട്ടിരുന്ന സോക്കര് അക്കാദമി പുത്തലം ആണ് പുതിയ ഭാവത്തിലും രൂപത്തിലും എത്തുന്നത്. ക്ലബ് ഇന്ന് ഇത് സംബന്ധിച്ച് ഔദ്യോഗിക പ്രഖ്യാപനം നടത്തി. പുതിയ ലോഗോയും അവതരിപ്പിച്ചു. എഫ് സി അരീക്കോട് എന്നാകും ക്ലബ് ഇനി അറിയപ്പെടുക. 2016 മുതല് പ്രവര്ത്തിക്കുന്ന ക്ലബാണ് സാപ് അരീക്കോട്. മികച്ച അക്കാദമിയുള്ള ക്ലബ് അക്കാദമി ടൂര്ണമെന്റുകളിലും അക്കാദമി ലീഗുകളിലും ഇതിനകം തന്നെ സജീവമാണ്. പ്രൊഫഷണല് ക്ലബായി മാറിയ എഫ് സി അരീക്കോട് ഇനി കേരള പ്രീമിയര് ലീഗ് പോലുള്ള വലിയ ടൂര്ണമെന്റുകള് ആകും ലക്ഷ്യമിടുന്നത്. മികച്ച ടീം ഒരുക്കുക ആകും ക്ലബിന്റെ ആദ്യ ലക്ഷ്യം. കഴിഞ്ഞ സീസണില് തന്നെ ക്ലബ് കേരള പ്രീമിയര് ലീഗില് കളിക്കാന് ശ്രമിച്ചിരുന്നു. പുതിയ കെ പി എല് സീസണില് അരീക്കോട് എഫ് സി എന്തായാലും ഉണ്ടാകും എന്നാണ് പ്രതീക്ഷിക്കപ്പെടുന്നത്. അഞ്ചു സുഹൃത്തുക്കളുടെ ഫുട്ബോളിനോടുള്ള സ്നേഹത്തിന്റെ ഫലമായാണ് സോക്കര് അക്കാദമി പുത്തലം അഞ്ചു വര്ഷങ്ങള്ക്ക് മുമ്ബ് നിലവില് വന്നത്. മലപ്പുറത്തെ ഏതു ചെറിയ ഗ്രാമത്തിലും കാണുന്നതു പോലെയുള്ള ഒരു കോച്ചിംഗ് ക്യാമ്ബില് നിന്നാരംഭിച്ച് റെസിഡന്ഷ്യല് അക്കാദമി വരെ വളര്ന്ന SAP ഇനി എഫ് സി അരീക്കോട് എന്നാകുമ്ബോള് അത് ഒരു ഫുട്ബോള് ക്ലബ് എങ്ങനെ വളരണം എന്ന മാതൃക കൂടിയാകും ഫുട്ബോള് ലോകത്തിന് ലഭിക്കുന്നത്.